Polisieman by werkplek in hegtenis geneemDie konstabel word in hegtenis geneem. Foto: Verskaf Die Wes-Kaapse polisie het een van hul eie beamptes in Kaapstad in hegtenis geneem in verband met ŉ moord op ŉ jeugdige. Kapt. FC van Wyk, provinsiale polisiewoordvoerder, het gesê speurders van die provinsiale eenheid teen georganiseerde misdaad het die 23-jarige konstabel Donderdag om 20:30 by die Kleinvlei-polisiestasie in hegtenis geneem. “Die inhegtenisneming volg op ŉ noodlottige skietvoorval van ŉ 17-jarige jeugdige in Mfuleni in die vroeë oggendure van 10 September verlede jaar,” het Van Wyk gesê. Hy het nie meer inligting oor die voorval bekend gemaak nie, maar polisiebeamptes gewaarsku dat die reg sy gang sal gaan as hulle skuldig bevind word aan enige misdryf. Die konstabel word by die Bellville-Suid-polisiestasie aangehou en moet Maandag in die Blue Downs-landdroshof verskyn.